Rīgā

|  |  |
| --- | --- |
| Datums skatāms laika zīmogā | Nr. 18/TA-2056/5796 |
| Uz 28.10.2020. | Nr. 142.9/7-8-13/20 |

Saeimas Valsts pārvaldes

un pašvaldības komisijai

Par elektronisko

tiešsaistes vēlētāju reģistru

Ministru kabinets ir iepazinies ar Saeimas Valsts pārvaldes un pašvaldības komisijas 2020. gada 28. oktobra vēstuli Nr. 142.9/7-8-13/20 par elektronisko tiešsaistes vēlētāju reģistru un sniedz šādu izvērtējumu.

Saskaņā ar Ministru kabineta 2016. gada 8. novembra protokollēmuma Nr. 60 62. § "Informatīvais ziņojums "Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai"" 4. punktu Vides aizsardzības un reģionālās attīstības ministrija sagatavoja konceptuālo ziņojumu "Par eID karti kā derīgu personu apliecinošu dokumentu Saeimas vēlēšanās" (turpmāk – konceptuālais ziņojums).

Ar Ministru kabineta 2020. gada 26. februāra rīkojumu Nr. 76 "Par konceptuālo ziņojumu "Par eID karti kā derīgu personu apliecinošu dokumentu Saeimas vēlēšanās"" atbilstoši konceptuālā ziņojuma priekšlikumam atbalstīts konceptuālajā ziņojumā piedāvātais pirmais risinājuma variants un tajā ietvertais 1.2. tehniskā nodrošinājuma risinājuma variants, kas paredz to, ka personu apliecību izmantošana Saeimas vēlēšanās tiek īstenota, ieviešot elektronisku tiešsaistes vēlētāju reģistru, kā arī uzdots:

1) Centrālajai vēlēšanu komisijai, lai nodrošinātu risinājuma īstenošanai nepieciešamā finansējuma pieprasīšanu, normatīvajos aktos noteiktajā kārtībā sagatavot un iesniegt attiecīgu starpnozaru prioritārā pasākuma pieteikumu;

2) Vides aizsardzības un reģionālās attīstības ministrijai iesniegt izskatīšanai Ministru kabinetā grozījumu projektu Saeimas vēlēšanu likumā likumprojekta "Par valsts budžetu 2021. gadam" budžetu pavadošo likumprojektu paketē, ja rīkojuma 4. punktā minētais finansējums tiks atbalstīts 2021. gada valsts budžeta veidošanas procesā;

3) Iekšlietu ministrijai iesniegt izskatīšanai Ministru kabinetā grozījumu projektu Vēlētāju reģistra likumā likumprojekta "Par valsts budžetu 2021. gadam" budžetu pavadošo likumprojektu paketē, ja rīkojuma 4. punktā minētais finansējums tiks atbalstīts 2021. gada valsts budžeta veidošanas procesā.

2020. gada 8. jūlijā Centrālā vēlēšanu komisija iesniedza Finanšu ministrijā starpnozaru prioritārā pasākuma pieteikumu "Vēlētāju reģistra attīstība un atbalsta pasākumi", kurā iekļauts Centrālajai vēlēšanu komisijai un Iekšlietu ministrijai nepieciešamais finansējums 2021. gadam 94 380 *euro* apmērā un 2022. gadam 882 755 *euro* apmērā (Centrālajai vēlēšanu komisijai nepieciešamais finansējums viedtālruņu nodrošināšanai: 496 644 *euro*; Iekšlietu ministrijai nepieciešamais finansējums elektroniska tiešsaistes vēlētāju reģistra programmatūras pielāgošanai Saeimas vēlēšanu vajadzībām: 480 491 *euro*).

Minētais prioritārā pasākuma pieteikums tika iekļauts Finanšu ministrijas sagatavotajā un Ministru kabineta 2020. gada 2. septembra sēdē izskatītajā informatīvajā ziņojumā "Par ministriju un citu centrālo valsts iestāžu prioritārajiem pasākumiem 2021., 2022. un 2023. gadam".

Ņemot vērā to, ka starpnozaru prioritārā pasākuma pieteikums "Vēlētāju reģistra attīstība un atbalsta pasākumi" Ministru kabinetā netika atbalstīts, Vides aizsardzības un reģionālās attīstības ministrijas 2020. gada 21. septembrī iesniegtais likumprojekts "Grozījumi Saeimas vēlēšanu likumā" netika iekļauts likumprojekta "Par valsts budžetu 2021. gadam" pavadošo likumprojektu paketē un netika skatīts Ministru kabineta sēdē.

Vēlētāju reģistra informācijas sistēmas un tās moduļa "Elektroniskais tiešsaistes vēlētāju reģistrs" pilnveidošanai un ieviešanai 2022. gada Saeimas vēlēšanās Iekšlietu ministrijai (Pilsonības un migrācijas lietu pārvaldei) nepieciešamā finansējuma daļu teorētiski varētu piesaistīt no Eiropas Savienības Atveseļošanas un noturības mehānisma (turpmāk – ANM), tomēr jāņem vērā, ka turpinās diskusijas par ANM regulējumu un atbalsta tvērumu Eiropas Savienības līmenī, kā arī vienošanās par ANM tvērumu un plānu vēl nav panākta nacionāli, turklāt plāns papildus jāskaņo arī ar Eiropas Komisiju.

Ja finansējumu no ANM nevarēs piesaistīt, jautājums par 2022. gadā nepieciešamo finansējumu programmatūras pielāgošanai Saeimas vēlēšanu vajadzībām un konfigurētu viedtālruņu personu apliecinošu dokumentu nolasīšanai un datu automatizētai ievadei varēs tikt skatīts likumprojekta "Par valsts budžetu 2022. gadam" sagatavošanas procesā vienlaikus ar visu ministriju un centrālo valsts iestāžu iesniegtajiem prioritāro pasākumu pieteikumiem.

Vienlaikus jāuzsver, ka Ministru kabinets 2019. gadā ir atbalstījis būtiska papildu finansējuma piešķiršanu Centrālās vēlēšanu komisijas prioritārajam pasākumam "Elektroniskā vēlēšanu administrēšanas lietojumprogramma" –2020. gadam 567 534 *euro*, 2021. un 2022. gadam 386 034 *euro* apmērā ik gadu, tādējādi minētais papildus nepieciešamais finansējums būtu vērtējams kopsakarā ar jau vēlēšanu procesa attīstībai piešķirto finansējumu.

Pielikumā: Ministru kabineta 2020. gada 24. novembra sēdes protokola   
Nr. 75 38. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu